b'\n_START_ARTICLE_\nBrencelj v la\xc5\xbenivi obleki\n_START_PARAGRAPH_\nBrencelj v la\xc5\xbenjivi obleki je bilo humoristi\xc4\x8dno glasilo, ki ga je v letih 1869-1875 in 1877-1885 v Ljubljani izdajal Jakob Ale\xc5\xa1ovec. Brencelj je bil prvi slovenski humoristi\xc4\x8dno-satiri\xc4\x8dni \xc4\x8dasopis._NEWLINE_Prva \xc5\xa1tevilka \xc4\x8dasopisa je iz\xc5\xa1la 5. januarja 1869, zadnja pa skoraj \xc5\xa1estnajst let kasneje, 10. januarja 1885. List je kasneje tudi spremenil ime v Novi Brencelj v zbadljivi in \xc5\xa1aljivi obleki._NEWLINE_Jakob Ale\xc5\xa1ovec je \xc4\x8dasopis urejal in tudi napisal ve\xc4\x8dino vsebine. S humorjem je predstavljal tedanje nem\xc5\xa1ke oblastnike in nem\xc5\xa1kutarje (na piki je imel predvsem Karla oziroma Dragotina De\xc5\xbemana), v\xc4\x8dasih tudi slovenske liberalce. Zaradi preostrega zbadanja si je nakopal veliko te\xc5\xbeav in je moral zato v zapor. Dva meseca je tako pre\xc5\xbeivel zaprt v \xc5\xbdabjeku v Ljubljani, o tem je izdal tudi delo Ri\xc4\x8det iz \xc5\xbdabjeka, kuhan v dveh mesecih in zabeljen s pasjo masto._NEWLINE_Leta 1885 se je Ale\xc5\xa1ovcu tako poslab\xc5\xa1al vid, da skoraj ni mogel ve\xc4\x8d brati in pisati. Izdajanje Brenclja je za\xc4\x8dasno prekinil, ker pa se mu zdravje ni izbolj\xc5\xa1alo, je list dokon\xc4\x8dno prenehal izhajati.'